સાહેબના રુવાબદાર બારણા આડેનો પડદો ઊંચો કરીને જ્યારે કાબા શેઠ સાહેબના ટેબલ પાસે ઊભા રહ્યા ત્યારે રાજના આ અધિકારીને પ્રતીતિ થઇ ગઇ કે ડાર્યો ડરે એવો આ વાણિયો નથી! પહોળું કપાળ, નિર્ણાયક રીતે બિડાયેલા હોઠ અને આત્મવિશ્વાસથી ભર્યાભર્યા ચહેરામાં મૂછોના થોભિયાં ફરકાવતા કાબા શેઠ માપસરના હાસ્ય સાથે સાહેબ સામે ઊભા હતા. વસૂલાતી અધિકારી હાથમાં દીવો લઇને આના ચહેરામાંથી એકાદ નબળી રેખા શોધવા મથતા હતા, કે જેથી એ રેખા પર પગ મૂકીને બે ડગલાં આગળ ભરી શકાય!